ŻÓNA GÓRNIKA
Waleski pod gruba jeżdżóm już łod rana,
zicher sie cosik zaś tam stać musiało!
„Dyć Ginter poszoł na pjyrszo zmjana,
bele by ino mu sie nic niy stało!”
Łod czasu jak gruba brata i zebrała,
Magdzie co chwila nerwy wysiadajóm.
Wjela to już razy Gintrowi godała,
by zmjyniół robota, że sie rady dajóm!
Ale Ginter chop twardy,dołu sie niy boji,
„jak mo na mnie trefić, to mnie niy łominie!”
Za rok już pyndzyjo, tóż jakoś łobstoji,
trzeba zapewnić byt licznyj rodzinie!
Cera ze szkoły z bekym przileciała,
zawarła sie w izbie i ślimto tam dali.
We radijoku cosik usłyszała,
kaj wele połednia już anzagowali…
„Zapolół sie metan, dwanostu niy żyje!
Jeszcze popolónych ze trzi razy tela!”
A pod łoknami waleska zaś wyje,
- „możno to Gintra wjezóm do szpitala?”
Wele trzeci ftoś dzwóni! Drapko drzwi łotwjyro,
Gintra wito choby go rok niy widziała!
Zaś nerwy puściyły i na bek sie zbjyro,
przeca nojgorszego już sie spodziywała!
Teroz już spokojno, już mo chopa w doma.
Gintrowi zaś śmjertce uciyc sie udało!
Dyć jak by znod sie mjyndzy dwanostóma,
eli jeji serce by to wyczimało?
Autor:B.Śmigała
(wiersz poświęcony wdowom górników, którzy zgineli w wypadku na kop.Halemba)
waleska – sanitarka
gruba – kopalnia
godać – mówić
pyndzyjo – emerytura
łobstoć – pozostać, zachować
bek, ślimtanie – płacz
anzagować – podawać do wiadomości
wele – około
drapko – prędko
śmiertka – śmierć,kostucha
eli – czy
cat_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn eng_Latn lin_Latn szl_Latn szl_Latn pol_Latn tpi_Latn pol_Latn bam_Latn pol_Latn szl_Latn szl_Latn